Mot drømmefinale mellom Federer og Nadal
Federer overbeviste for annen dag på rad da han brukte bare en time på å slå den slovenske kvalifiseringsspilleren Grega Zemlja 6-2, 6-3. Nadal måtte slite i sin første kamp i turneringen, men onsdag gjorde han kort prosess med tyske Denis Gremelmayr på vei mot seier 6-2, 6-2. På grunn av flere lange ballvekslinger var han på banen en halvtime mer enn Federer. Den spanske verdenstoeren levde likevel opp til noen av sine nyttårsforsetter, som å spille mer aggressivt. Han er i ferd med å venne seg til en noe tyngre racket. - Jeg jobber også med å returnere servene litt bedre. Det verste med min fjorårssesong var returene, og jeg var fornøyd med dem i dag, sa Nadal. - Det var flere ting som fungerte i dag. Jeg begynner å få en god følelse for racketen.Federer hadde ingen problemer, verken med motstanderen eller den sjenerende vinden. - Jeg lar meg ikke frustrere. Da jeg var yngre, ble jeg lett sjenert av vind, for hjemme i Sveits har vi sjelden det problemet. Særlig siden vi ofte spiller innendørs, sa Federer. - Det var vanskelig å lære meg å takle vind, men jeg har etter hvert fått mye trening i det, og nå plager det meg ikke lenger. Federers motstander i kvartfinalen i Doha blir italienske Andreas Seppi, mens Nadal møter russiske Mikhail Jouzjnij.
Roger Federer og Rafael Nadal holder kurs mot et mulig finalemøte allerede i årets første turnering etter hver sin seier i Qatar Open onsdag.